Αξιολόγηση της επίδρασης των περιβαλλοντικών συνθηκών στην αποτελεσματικότητα της χειρουργικής αποκατάστασης της πρεσβυωπίας με αμφοτερόπλευρη ένθεση πολυεστιακών εμφυτευμάτων
Authors: Παναγιωτοπούλου Ειρήνη-Κανέλλα 
Published: March 2024

Σκοπός: Πρωταρχικός σκοπός της παρούσας διδακτορικής διατριβής είναι η αντικειμενική σύγκριση της οπτικής απόδοσης ασθενών που έχουν υποβληθεί σε αμφοτερόπλευρη ψευδοφακική πρεσβυωπική διόρθωση σε διαφορετικούς συνδυασμούς έντασης και θερμοκρασίας φωτισμού για σειρά δραστηριοτήτων της καθημερινότητας (ΔτΚ) που απαιτούν κοντινή και ενδιάμεση όραση. Για την επίτευξη του σκοπού αυτού, ως επιμέρους στόχος τέθηκε η κατασκευή και η εγκυροποίηση της απαιτούμενης πειραματικής εγκατάστασης φωτισμού με συνδυασμούς έντασης και θερμοκρασίας φωτισμού ελεγχόμενου από τον χρήστη. Μέθοδος: Πρόκειται για μια προοπτική, συγκριτική μελέτη. Στο Α’ στάδιο της μελέτης πραγματοποιήθηκε η κατασκευή και η εγκυροποίηση της εγκατάστασης φωτισμού. Σε αυτό, συμμετείχαν άτομα με διαυγή κρυσταλλοειδή φακό, τα οποία χωρίστηκαν σε τρεις ομάδες σύμφωνα με τη διόφθαλμη μη διορθωμένη κοντινή οπτική τους οξύτητα (Binocular Uncorrected Near Visual Acuity - BUNVA): α) VG1: 0.0-0.1 logMAR, β) VG2: 0.4 logMAR, και γ) VG3: 0.7 logMAR. Όλοι οι συμμετέχοντες πραγματοποίησαν 10 ΔτΚ στους συνδυασμούς φωτισμού 25 foot candles (fc)/3000 kelvins (K), 50 fc/4000 K, και 75 fc/6000 K. Η επαναληψιμότητα αξιολογήθηκε σε όλες τις ομάδες εγκυροποίησης με τον υπολογισμό των συντελεστών ενδοταξικής συνάφειας (Intraclass Correlation Coefficients - ICCs) για όλες τις ΔτΚ στους τρεις συνδυασμούς φωτισμού σε δύο διαφορετικές επισκέψεις με μέσο χρονικό παράθυρο 15 ημερών. Στο Β’ στάδιο της μελέτης συμμετείχαν ασθενείς που χωρίστηκαν σε τρεις ομάδες: G1 – ασθενείς με αμφοτερόπλευρη ένθεση τριπλοεστιακού ενδοφακού, G2 – ασθενείς με αμφοτερόπλευρη ένθεση διπλοεστιακού ενδοφακού, και G3 – ασθενείς με αμφοτερόπλευρη ένθεση μονοεστιακού ενδοφακού. Όλοι οι συμμετέχοντες πραγματοποίησαν 10 ΔτΚ σε εννέα συνδυασμούς θερμοκρασίας (3000 K, 4000 K και 6000 K) και έντασης (25 fc, 50 fc και 75 fc) φωτισμού και δήλωσαν τον υποκειμενικά βέλτιστο συνδυασμό φωτισμού κατά την ανάγνωση. Και στα δύο στάδια της μελέτης, οι συμμετέχοντες συμπλήρωσαν το ερωτηματολόγιο NEI-VFQ-39. Αποτελέσματα: Στο Α’ στάδιο, τριανταπέντε συμμετέχοντες σε κάθε ομάδα πραγματοποίησαν όλες τις ΔτΚ στους τρεις συνδυασμούς φωτισμού. Η διαφορά στις βαθμολογίες μεταξύ όλων των ομάδων εγκυροποίησης ήταν στατιστικά σημαντική για όλες τις ΔτΚ με τους ίδιους συνδυασμούς φωτισμού, υποδεικνύοντας ότι το πλαίσιο ΔτΚ είχε επαρκή εγκυρότητα εννοιολογικής κατασκευής. Η ομάδα VG1 εμφάνισε τις καλύτερες βαθμολογίες σε όλες τις ΔτΚ και τους συνδυασμούς φωτισμού, ακολουθούμενη από την ομάδα VG2. Η ανάγνωση απόδειξης σούπερ μάρκετ (SupRe), η ανάγνωση βιβλίου (BR), η ανάγνωση φυαλλιδίου κολλυρίων (DR) και η δοκιμασία ξεκλειδώματος πόρτας (ODT) εμφάνισαν σημαντική διαφορά μεταξύ των τριών συνδυασμών φωτισμού για την ομάδα VG2, ενώ οι ομάδες VG1 και VG3 δεν εμφάνισαν σημαντικές διαφορές. Μεταξύ των ΔτΚ, η αναζήτηση σε τηλεφωνικό κατάλογο (PBS) αναγνωρίστηκε ως η πιο δύσκολη καθώς ήταν η μοναδική ΔτΚ που παρουσίαζε διάμεση τιμή 0 για όλους τους συνδυασμούς φωτισμού για την ομάδα VG2 και VG3. Όλες οι ΔτΚ επέδειξαν υψηλή επαναληψιμότητα με όλους τους δείκτες ICCs > 0.80. Τέλος, παρατηρήθηκαν σημαντικές διαφορές μεταξύ των τριών ομάδων εγκυροποίησης στην υποκατηγορία του ερωτηματολογίου NEI-VFQ-39 των κοντινών δραστηριοτήτων και των δυσκολιών ρόλων σχετιζόμενων με την όραση. Στο Β’ στάδιο, εικοσιπέντε συμμετέχοντες σε κάθε ομάδα πραγματοποίησαν όλες τις ΔτΚ στους εννέα συνδυασμούς φωτισμού. Οι ομάδες G2 και G3 είχαν την καλύτερη συνολική βαθμολογία ΔτΚ σε φωτισμό 6000 K/75 fc, ενώ η ομάδα G1 είχε την καλύτερη συνολική βαθμολογία ΔτΚ σε φωτισμό 4000 K/75 fc. Οι συνολική βαθμολογία ΔτΚ, η βαθμολογία ΔτΚ εύκολης και μέτριας δυσκολίας ήταν σημαντικά καλύτερες στην ομάδα G2, ενώ η βαθμολογία των δύσκολων ΔτΚ ήταν σημαντικά καλύτερη στην ομάδα G1. Η πλειοψηφία όλων των ομάδων επέλεξε το φωτισμό 6000 K/75 fc ως τον πιο άνετο συνδυασμό φωτισμού ενώ καμία ομάδα δεν επέλεξε τους φωτισμούς των 3000 K και των 25 fc. Συμπεράσματα: Η παρούσα μελέτη είναι η πρώτη που εγκυροποιεί μια εγκατάσταση φωτισμού για συγκριτικές μελέτες σε ασθενείς με διαφορετική ικανότητα κοντινής όρασης που εκτελούν μια σειρά από ΔτΚ. Η μελέτη εγκυροποίησης αποκάλυψε ότι τα άτομα με μέτρια κοντινή όραση επωφελούνται σημαντικά από την αύξηση της έντασης και της θερμοκρασίας του φωτισμού στην οπτική τους απόδοση κυρίως σε δραστηριότητες ανάγνωσης έντυπου υλικού σε αντίθεση με τα άτομα που έχουν καλή ή κακή κοντινή όραση. Η συγκεκριμένη εγκατάσταση φωτισμού αξιοποιήθηκε για την αξιολόγηση ασθενών που υποβλήθηκαν σε πρεσβυωπική ψευδοφακική διόρθωση. Οι ασθενείς που έχουν υποβληθεί σε αμφοτερόπλευρη ένθεση τριπλοεστιακών περιθλαστικών ενδοφακών βρέθηκε ότι επωφελούνται από το έντονο φως της ημέρας, ενώ οι ασθενείς που έχουν υποβληθεί σε αμφοτερόπλευρη ένθεση διπλοεστιακών και μονοεστιακών ενδοφακών επωφελούνται από τον έντονο, ψυχρό φωτισμό. Οι ασθενείς με τριπλοεστιακους ενδοφακούς παρουσιάζουν ανώτερη ικανότητα κοντινής όρασης σε δύσκολες ΔτΚ που απαιτούν κοντινή όραση, ενώ οι ασθενείς με διπλοεστιακούς ενδοφακούς παρουσιάζουν υπεροχή σε εύκολες ΔτΚ και ΔτΚ μέτριας δυσκολίας.